題張以道寒綠軒
作者：項安世
朝代：宋

paragraphs: 君家雪窗小溪曲，溪綠窗寒當家足。
如何拋却老師兄，別向天隨參杞菊。
杞經言暖不言寒，菊譜聞黄未聞綠。
君從何許得此奇，定是雪窗三十六。
金英浮蟻我無分，玉犬吠根人所逐。
只殘雨葉與風枝，給與詩人當田祿。
困將冷艷洗眵眼，饑把芳鮮楦雷腹。
招邀朋友最宜茶，犒設妻兒聊當肉。
和軒喫却人不爭，吐出新詩更清穆。
時時夢把密州印，千步毬場宴賓屬。
吟魂正作蝴蝶飛，靜繞珍叢嘬寒玉。
覺來拊几一欣然，何必窮閻減華屋。